Diari Oficial de la Generalitat Valenciana


Sumari del DOGV 4793, del 08-07-2004 (2004/6370)

Actuacions de juí ordinari número 1.103/2002. Cèdula de notificació.
--------------------------------------------------------------------

### Dades del document

Número de DOGV
:   4793

Data del DOGV
:   08-07-2004

Secció del DOGV
:   IV. ADMINISTRACIÓ DE JUSTÍCIA - A) EDICTES I CÈDULES DE NOTIFICACIÓ D'INTERLOCUTÒRIES, PROVISIONS I SENTÈNCIES

Número del document
:   2004/6370


Organisme emissor
:   Jutjat de Primera Instància Número 22 de València

Tipus de document
:   Anunci

Actuacions de juí ordinari número 1.103/2002. Cèdula de notificació. [2004/Q6370]
  
Procediment: assumpte civil 1.103/2002
  
Juí: juí ordinari 1.103/2002
  
Part demandant: Centenar de la Ploma 10, CP
  
Part demandada: María Luisa Vázquez García i Tomás Leoncio Sánchez Miguel (herència jacent)
  
Sobre: ordinaris
  
Al juí a què es fa referència s'ha dictat la resolució el text de la qual, literalment, diu així:
  
«Sentència número 102
  
València, 18 de maig de 2004
  
Ricardo Razola García, magistrat jutge d'este Jutjat de Primera Instància número 22 de València, ha vist les presents actuacions del juí ordinari número 1.103/2002, en què actua com a actora la comunitat de propietaris del carrer del Centenar de la Ploma, número 10, de València, representats per la procuradora Natalia del Moral Aznar i dirigida pel lletrat Javier de Ramón Agustí, i, com a demandats, l'herència jacent de Tomás Leoncio Sánchez Miguel i María Luisa Vázquez García, en situació processal de rebel·lia, que exercita acció de condemna a fer, i procedim, en virtut de la potestat jurisdiccional que tenim atribuïda per la sobirania popular i en nom del rei, a dictar la sentència que es fonamenta en els següents:
  
Antecedents de fet
  
1. En data 13 de desembre de 2002 va entrar en este jutjat, procedent de repartiment, la demanda de juí ordinari interposada per l'actora contra la demandada, sobre la base que l'any 1999 l'actora va haver d'emprendre la realització d'una sèrie d'obres de rehabilitació de l'edifici, i a este efecte es van fer una sèrie de juntes, a les quals no van assistir els demandats, i tampoc no van expressar-ne la disconformitat, i se'ls va haver de notificar al tauler d'anuncis pel fet de no poder-los localitzar. El propietari del pis porta 1, Tomás Leoncio Sánchez Miguel, va morir el 8 de novembre de 1998, el qual va fer testament a favor de María Luisa Vázquez García, hui l'herència continua jacent i el pis a nom del difunt. Tant el difunt com després la senyora Vázquez han incomplit les seues obligacions, no han respectat l'habitatge ni les instal·lacions, ni han consentit les reparacions necessàries, i no han autoritzat l'entrada per a realitzar obres de reparació estructural necessàries. L'arquitecte, el senyor Ferrer Franco, ha emés informes en el sentit que és necessari entrar a l'habitatge de la demandada per a fer obres necessàries de consolidació estructural. S'han fet una sèrie de juntes generals de la comunitat en relació amb el desenvolupament, l'aprovació i el finançament de les obres esmentades, de totes s'ha remés un certificat a María Luisa Vázquez, sense que se li haja pogut lliurar la carta, o bé perquè no hi era o bé perquè no va passar a retirar-la. Tampoc pagaven les despeses de comunitat, per la qual cosa se'ls va demandar, i van ser condemnats. Invoca fonaments de dret i acaba suplicant que es dicte sentència mitjançant la qual s'autoritze a la comunitat de propietaris Centenar de la Ploma, número 10, de València, l'entrada a este domicili per a fer les obres necessàries als elements comuns de la finca i per a la consolidació estructural d'esta, amb imposició de costes. Hi adjunta documents en suport de la seua pretensió.
  
2. Mitjançant la interlocutòria de data 27 de gener de 2003, es va admetre a tràmit la demanda, i es va acordar la citació a termini de la demandada, i una vegada citada a termini (28 de febrer de 2003) va comparéixer al jutjat el dia 5 de març de 2003, i va acreditar que ha sol·licitat que se li concedisca el benefici de justícia gratuïta, sol·licita la suspensió del procediment, i aporta un certificat de defunció del seu pare Tomás Leoncio Sánchez Miguel, i mitjançant la provisió de 5 de març de 2003 s'acorda la suspensió del procediment. El 7 de maig de 2003 se li notifica a la senyora Vázquez la designació de lletrat i procurador i se li fa saber que li resten 17 dies per a contestar a la demanda. Però el 19 de maig de 2003 es rep en este jutjat la resolució de la Comissió d'Assistència Jurídica Gratuïta per la qual es denega el dret d'assistència jurídica gratuïta a la senyora Vázquez, i mitjançant la provisió de 23 de maig següent s'acorda traslladar a la senyora Vázquez esta resolució. El dia 23 de maig de 2003 torna a comparéixer la senyora Vázquez al jutjat, presenta un informe d'assistència d'urgències de data 15 de maig de 2003 de l'Hospital General Universitari i informes de consulta i hospitalització de data 21 de maig de 2000. Sol·licita que se suspenga el present juí fins que puga desplaçar-se a Astúries per a recollir una documentació que li fa falta per a defendre's, i se li advertix que el procediment no se suspén. Se li notifica la provisió anterior i la resolució de la Comissió d'Assistència Jurídica Gratuïta, i esta senyora manifesta que no recorrerà perquè no es pot desplaçar per culpa de la malaltia i que es defensarà ella sola.
  
3. La procuradora Gabriela Montesinos Martínez i el lletrat Diego María Crehuet Viguer, que van ser designats d'ofici, presenten un escrit de contestació a la demanda en data 16 d'abril de 2003, en què s'oposen i sol·liciten la desestimació de la demanda amb costes. Mitjançant la provisió de 5 de juny de 2003 es va acordar no suspendre el procediment, es va evacuar el tràmit de contestació a la demanda en nom de María Luisa Vázquez García, i després de denegat el benefici de justícia gratuïta, van cessar el lletrat i el procurador designats del torn d'ofici, i es va requerir a la demandada perquè en el termini de 10 dies designara professionals que la representaren i defengueren, i va declarar en rebel·lia l'herència jacent. Es practica la notificació i el requeriment a María Luisa Vázquez García, que compareix al jutjat el dia 10 de juny de 2003.
  
4. El dia 16 de juny de 2003, la senyora Vázquez torna a sol·licitar el benefici de justícia gratuïta, i en la mateixa data s'acorda suspendre el procediment. La part actora recorre en reposició esta provisió, ja que entén que s'infringix l'article 247.2 de la Llei d'Enjudiciament Civil pel que fa a les regles de la bona fe processal, i manifesta que s'està produint un abús de dret per la demandada que li està perjudicant, pel fet del dilatar el procediment. Diu igualment que s'ha produït infracció de l'article 16 de la Llei d'Assistència Jurídica Gratuïta, tramitat el recurs, s'estima, i s'alça la suspensió del procediment, i es concedixen a la demandada quatre dies perquè comparega amb lletrat i procurador, sota l'advertència de ser declarada en rebel·lia, i el procediment continua el seu curs.
  
La Comissió d'Assistència Jurídica Gratuïta torna a denegar este benefici perquè la senyora esmentada no va aportar la documentació requerida. Es va anar a notificar a la senyora Vázquez i no se la va trobar al seu domicili, per la qual cosa s'acorda oficiar al Regin, policia local i la Tresoreria General de la Seguretat Social sobre el domicili d'esta. A l'ajuntament consta un altre domicili al carrer del Cabrit, número 1, 1a, de València. A la Tresoreria General de la Seguretat Social consta el carrer de la Tapineria, número 29, 2n, porta 2. S'intenta la notificació al primer dels domicilis i una veïna diu que la senyora Vázquez ja no viu allí, i que solia vindre alguna vegada. A l'Agència Tributària consta el domicili al carrer de Guillem Sorolla, 34, baixos, de València. Davant de tot això, la part actora sol·licita que es notifique a la demandada a través d'edictes, per a evitar el colapse de l'edifici, i aporta una còpia de l'informe de l'arquitecte, s'intenta al carrer de la Tapineria, i no és possible, ja que hui és un solar. Així mitjançant la provisió de 6 d'abril de 2004 s'acorda la notificació edictal. Realitzada esta notificació, s'assenyala el dia 10 de maig de 2004 per a l'acte d'audiència prèvia. A este acte només compareix la part actora, que es ratifica en el seu escrit de demanda, i atés que no hi ha hagut acord entre les parts, no s'han tractat qüestions processals, i una vegada rebut el juí a prova, únicament es va proposar la documental aportada, on consta l'informe pericial de l'arquitecte el senyor Ferrer Franco sobre la necessitat d'entrar a l'habitatge de la demandada per a realitzar obres de rehabilitació de l'edifici. El juí es va donar per conclòs, i es va declarar vist per a sentència.
  
Fonaments de dret
  
1. D'acord amb el que disposa l'article 10 de la Llei de Propietat Horitzontal, és obligació de tota comunitat de propietaris la realització d'obres necessàries per a l'adequat sosteniment i conservació de l'immoble i dels seus servicis, de manera que complisca les condicions estructurals que li calen, d'estanquitat, habitabilitat i seguretat.
  
Els propietaris han de consentir al seu habitatge les reparacions que demane el servici de l'immoble i permetre l'entrada al seu pis per a la realització de reparacions necessàries, acordades pels propietaris de l'immoble.
  
2. En este cas, segons l'informe de l'arquitecte José María Ferrer Franco, que s'està ocupant de la rehabilitació de l'edifici situat al carrer del Centenar de la Ploma, 10, és necessari entrar al pis de la demandada, porta 1a, planta 1a, per a engafetar un pilar amb perfils metàl·lics.
  
A diverses juntes es va tractar sobre este tema, i en la junta de 19 de juliol de 1999 es va aprovar l'oferta de la companyia Acroval, SL.
  
La demandada no ha assistit a les juntes, i adoptant una actitud insolidària, no sols s'ha negat a pagar l'import de les obres de rehabilitació, i no ha volgut saber res d'este assumpte, sinó que s'ha negat a deixar passar al seu habitatge per a realitzar estes obres que són necessàries per a l'adequat manteniment de l'immoble. Per això, la demanda s'ha d'acollir en la totalitat.
  
3. Procedix la condemna en costes, d'acord amb l'article 394 de la Llei d'Enjudiciament Civil.
  
Vists els preceptes legals esmentats i els altres de general i pertinent aplicació:
  
Decisió
  
Que amb l'estimació íntegra de la demanda presentada per la procuradora Natalia del Moral Aznar, en nom de la comunitat de propietaris de la finca del carrer del Centenar de la Ploma, número 10, de València, condemne l'herència jacent de Tomás Leoncio Sánchez Miguel (María Luisa Vázquez García) a deixar entrar, i per tant autoritze l'entrada, al seu habitatge situat a la porta 1a, planta la, de l'edifici situat a València, carrer del Centenar de la Ploma, número 10, a operaris i tècnics i persona que represente la comunitat o unes altres designades per esta, a fi de poder realitzar les obres necessàries en els elements comuns de la finca per a la consolidació estructural i rehabilitació d'esta, i condemne la demandada al pagament de les costes.
  
Notifiqueu esta sentència a les parts, porteu-la al lligall corresponent, i deixeu testimoni a les actuacions.
  
Manera d'impugnació: mitjançant un recurs d'apel·lació davant l'Audiència Provincial de València (article 455 LECn).
  
El recurs es prepararà a través d'un escrit presentat en este jutjat en el termini de cinc dies hàbils, comptadors des del sendemà de la notificació, limitat a citar la resolució apel·lada, manifestant la voluntat de recórrer, amb expressió dels pronunciaments que impugna (article 457.2 LECn).
  
Esta és la sentència, que pronuncie, mane i firme».
  
En atenció al desconeixement de l'actual domicili o residència de la part demandada, el jutge, de conformitat amb el que disposen els articles 156.4, 164 i 497 de la Llei 1/2000, d'Enjudiciament Civil, ha acordat la publicació del present edicte al tauler d'anuncis del jutjat i en el butlletí oficial de la Comunitat Autònoma Valenciana per a portar a efecte la diligència de notificació de la sentència dictada en esta data als demandats rebels el parador dels quals es desconeix, María Luisa Vázquez García i l'herència jacent de Tomás Leoncio Sánchez Miguel.